  Виталий Пронин Туспуктэм: Дышетон удысысь йӧскалык ужпумъёсты эскеронъя институт Наукалэн нуналызлы сӥзьыса, Дышетон удысысь йӧскалык ужпумъёсты эскеронъя институт нылпиос пӧлын вожвылъяськонъёс ортчытӥз.  7-тӥ-11-тӥ классъёсын дышетскисьёс удмурт кылъя но литературая «Визьбугор» викторинаын кужымзэс мертазы. Юанъёслы валэктон утчаз 143 нылпи.  Нош «Наука дуннее вамыш» конференцие 28 ужъёс вуизы. Дунъясьёс 13 пиналлэсь эскеронъёссэс финалэ бырйизы. Дышетскисьёс ужъёссэс дасязы «Шаертодон» но «Удмурт кыл» темаосъя. Нылпи садэ ветлӥсь покчиос понна видеороликъёсын «Покчи тодосчи» вожвылъяськон ортчиз. Конкурсэ вуизы 55 ужъёс — ваньмыз соос удмурт кылын быдэстэмын. Видеороликъёс дасяллям Пичи Пурга, Алнаш, Кез, Шаркан, Дэбес, Эгра, Якшур-Бӧдья ёросъёсысь, Можга но Ижевск городъёсысь нылпи садъёсын ужасьёс но анай-атайёс.  Вормисьёс пусъемын луозы дипломъёсын но дуно кузьымъёсын. Шумпотымон, пиналъёслэн наукае нырысетӥ вамышъёссы туж пайдаё луизы. Елена Скворцова  